Putera Komatsu Akihito

ialah seorang pegawai dalam Tentera Darat Imperial Jepun, dan merupakan ahli keluarga diraja Fushimi-no-miya, iaitu salah satu cabang shinnōke dalam keluarga diraja Jepun yang layak mewarisi Takhta Bunga Kekwa.

 Kehidupan awal 
Putera Akihito dilahirkan dengan nama Putera Yoshiaki, anak ketujuh kepada Putera Fushimi Kuniie. Pada tahun 1858, beliau diambil sebagai anak angkat oleh Maharaja Ninkō sebagai calon pewaris takhta. Oleh sebab beliau lahir ketika Jepun masih di bawah pemerintahan Keshogunan Tokugawa, beliau dihantar ke institusi keagamaan Buddha dan ditugaskan berkhidmat di kuil monzeki Ninna-ji di Kyoto. Di situ, beliau menggunakan gelaran Ninnaji-no-miya Yoshiaki (仁和寺宮嘉彰).

Beliau kembali ke kehidupan awam pada tahun 1867 semasa Pemulihan Meiji, dan mengetuai pihak tentera maharaja ke Osaka, Yamato, Shikoku dan Aizu dalam Perang Boshin untuk menjatuhkan pemerintahan Keshogunan Tokugawa.

Putera Yoshiaki berkahwin dengan Arima Yoriko (18 Jun 1852 – 26 Jun 1914), anak kepada Arima Yorishige, bekas daimyō Domain Kurume, pada 6 November 1869. Pada tahun 1870, Maharaja Meiji mengurniakan kepadanya gelaran Higashifushimi-no-miya.

 Kerjaya ketenteraan 
Putera Yoshiaki mempelajari taktik ketenteraan di England selama dua tahun, dari 1870 hingga 1872.

Dikenali sebagai seorang ahli strategi ketenteraan yang cemerlang, beliau membantu menumpaskan banyak pemberontakan samurai pada awal zaman Meiji, termasuk Pemberontakan Saga pada tahun 1874 dan Pemberontakan Satsuma pada tahun 1877. Maharaja mengurniakan beliau pangkat leftenan jeneral dalam Tentera Darat Imperial Jepun yang baru ditubuhkan, serta menganugerahkan kepadanya Darjah Matahari Terbit (kelas pertama).

Pada tahun 1882, beliau menukar nama keluarga dirajanya kepada Komatsu-no-miya dan menukar nama peribadinya daripada "Yoshiaki" kepada Akihito. Sejak itu, beliau dikenali sebagai "Putera Komatsu-no-miya Akihito".

Putera Komatsu naik pangkat sebagai jeneral dan dilantik sebagai komando Divisyen Pengawal Imperial Pertama pada tahun 1890. Beliau menjadi komander kehormat pasukan ekspedisi Jepun dalam Perang China–Jepun Pertama (1894–1895) dan dilantik sebagai ahli Majlis Tertinggi Perang. Selepas kematian bapa saudaranya, Putera Arisugawa Taruhito pada tahun 1895, Putera Komatsu Akihito menjadi Ketua Turus Tentera Darat Imperial Jepun dan menerima pangkat kehormat fil marsyal.

 Kerjaya diplomatik 
Putera Komatsu Akihito juga berkhidmat kepada kerajaan Meiji dalam bidang diplomatik. Pada tahun 1886, beliau pergi ke England, Perancis, Jerman dan Rusia sebagai wakil Maharaja Meiji.

Pada tahun 1887, beliau dihantar ke Istanbul untuk menandakan langkah awal hubungan antara Empayar Uthmaniyyah dan Empayar Jepun. Putera Komatsu diterima menghadap oleh Maharaja Uthmaniyyah, Sultan ‘Abdu’l-Hamid II.

Pada Jun 1902, Putera Komatsu Akihito kembali ke United Kingdom untuk mewakili Maharaja Meiji dalam upacara pertabalan Raja Edward VII. Dalam lawatan itu juga, beliau mengunjungi negara Perancis, Sepanyol, Belgium, Jerman dan Rusia.

Pada tahun-tahun terakhir hidupnya, Putera Komatsu menjadi penaung kepada Persatuan Palang Merah Jepun dan Dai Nippon Butoku Kai, serta beberapa institusi kebajikan lain. Oleh kerana Putera Komatsu meninggal dunia tanpa zuriat, gelaran Komatsu-no-miya kembali kepada adiknya, Putera Higashifushimi Yorihito. Bagaimanapun, untuk mengekalkan nama keluarga Komatsu, pada tahun 1910 anak keempat Putera Kitashirakawa Yoshihisa diberi nama baharu Teruhisa Komatsu dan dikurniakan gelaran bangsawan marquis (koshaku).

 Catatan 

 Rujukan 

 ;

 Pautan luar 

Turkish Embassy in Washington, D.C. | Japan-Turkey History of Friendship

Category:Kelahiran 1846
Category:Kematian 1903
Category:Putera Jepun
Category:Marsyal Jepun
Category:Jeneral Jepun
Category:Bangsawan Jepun